Masjokelva

Masjokelva (nordsamisk: Máskejohka – historisk: Maskejåkka, kvensk: Maskijoki) er ei elv i Tana kommune i Finnmark. Den er ei vestlig sideelv til Tana, som den munner ut i ved bygda Masjok. Masjokelva har utspring fra den lille innsjøen Máskeluoppal, hvor de to tilløpselvene Sommerelva (Geasis) og Ciikojohka løper sammen. Elva renner i nordlig retning gjennom en vid og skogkledt dal, og i nedre del er den sterkt meanderende. Masjokelva er 25,3 kilometer lang, eller 70,7 km medregnet Sommerelva og dens tilløpselver.

Både Sommerelva og Ciikojohka, som utgjør øvre del av Masjokvassdraget, har utspring øst på Laksefjordvidda.

Tanavassdraget ble i 1980 vernet mot kraftutbygging i Verneplan II for vassdrag.

Masjokvassdraget 
Hver linje i oversikten under inneholder elvas navn og hvor den munner ut. Sideelver er innrykket i forhold til hovedelva. Sideelver er listet i den rekkefølge de munner ut i hovedelva, regnet fra munningen til fjerneste kilde. Lista er begrenset til elver med nedbørfelt over .

 Masjokelva – ved Masjok, fra vest
 Sommerelva – i Máskeluoppal, fra vest
 Dunkrattelva – 4 km nord-nordvest for Máskejávri, fra vest
 Bikkejohka – i Áhkajávri fra sørvest
 Báktápmirjohka – i Áhkajávri fra nord
 Vátneljohka – i Sommervannet fra nordvest
 Čiekkajohka – i Sommervannet fra vest
 Njukčajohka – i Mohkkeluobbalat fra vest
 Lođejohka – i Svanevannet fra vest
 Ciikojohka – i Máskeluoppal, fra sør
 Hávgajohka – 2 km sør for Máskejávri, fra sør
 Jeakkášjohka – 9 km vest-sørvest for Máskejávri, fra sørvest

Fiske 
Masjokelva er den av Tanas sideelver på norsk side som har vært mest populær blant tilreisende fiskere. Det er noe storlaks i Masjokelva, men større sjanse å få mellom- og smålaks. Masjokelva er lakseførende i hele hovedløpet. Av tilløpselvene er Sommerelva og dens sideelv Dunkrattelva lakseførende i henholdsvis 7 og 6 kilometer, mens Ciikojohka er lakseførende i 11 kilometer overfor den fiskerike innsjøen Máskejávri. I perioden 2006-2017 ble det fanget mellom 300 og 780 laks i året, og tilsvarende mellom 1 og 2,3 tonn. Fisket forvaltes av Tanavassdragets fiskeforvaltning, og tilreisende fiskere kan kjøpe døgnkort som gjelder for hele Masjokvassdraget.

Fotnoter

Referanser 

Elver i Tana
Masjokvassdraget